A BIZOTTSÁG (EU) 2022/1309 VÉGREHAJTÁSI RENDELETE

(2022. július 26.)

az (EU) 2018/2019 végrehajtási rendeletnek a Malus domestica egyes Ukrajnából és Szerbiából származó, ültetésre szánt növényei tekintetében történő módosításáról és helyesbítéséről

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növénykárosítókkal szembeni védekező intézkedésekről, a 228/2013/EU, a 652/2014/EU és az 1143/2014/EU európai parlamenti és tanácsi rendelet módosításáról, valamint a 69/464/EGK, a 74/647/EGK, a 93/85/EGK, a 98/57/EK, a 2000/29/EK, a 2006/91/EK és a 2007/33/EK tanácsi irányelv hatályon kívül helyezéséről szóló, 2016. október 26-i (EU) 2016/2031 európai parlamenti és tanácsi rendeletre (1) és különösen annak 42. cikke (4) bekezdésének első albekezdésére,

mivel:

(1) Az (EU) 2018/2019 bizottsági végrehajtási rendelet (2) előzetes értékelés alapján megállapítja a magas növényegészségügyi kockázatot jelentő növények, növényi termékek és egyéb anyagok jegyzékét.

(2) Az (EU) 2018/2018 bizottsági végrehajtási rendelet (3) különös szabályokat állapít meg a magas növényegészségügyi kockázatot jelentő növények, növényi termékek és egyéb anyagok tekintetében az (EU) 2016/2031 rendelet 42. cikkének (4) bekezdésében említett kockázatértékelés elvégzése érdekében követendő eljárásra vonatkozóan.

(3) Előzetes kockázatértékelést követően a harmadik országból származó ültetésre szánt növények 34 nemzetségét és egy faját magas kockázatú növényként felvették az (EU) 2018/2019 végrehajtási rendelet mellékletébe. A melléklet tartalmazza a Malus Mill. nemzetséget is.

(4) 2019. október 18-án Ukrajna kérelmet nyújtott be a Bizottsághoz a Malus domestica egy–három éves, nyugalmi állapotú, szabadgyökerű, ültetésre szánt alanyvesszőinek és oltott növényeinek az Unióba történő kivitele iránt. A kérelemhez csatolták a vonatkozó műszaki dokumentációt.

(5) 2021. szeptember 30-án az Európai Élelmiszerbiztonsági Hatóság (a továbbiakban: Hatóság) tudományos szakvéleményt (4) fogadott el az Ukrajnából származó, ültetésre szánt Malus domestica növények árukockázatának értékeléséről. A Hatóság megállapította, hogy a Lopholeucaspis japonica, az Eotetranychus prunicola, a Tobacco ringspot virus (dohány gyűrűsfoltosság vírus) és az Erwinia amylovora a szóban forgó, ültetésre szánt növények releváns károsítói.

(6) A Hatóság értékelte a Lopholeucaspis japonica, az Eotetranychus prunicola és a Tobacco ringspot virus (dohány gyűrűsfoltosság vírus) károsítókra vonatkozó dokumentációban leírt kockázatcsökkentő intézkedéseket, és megbecsülte az áru e károsítóktól való mentességének valószínűségét. Az Erwinia amylovora tekintetében a Hatóság értékelte, hogy teljesülnek-e a Malus Mill. növényei esetében – a termés és a vetőmag kivételével – az (EU) 2019/2072 bizottsági végrehajtási rendelet (5) X. mellékletének 9. pontjában felsorolt meghatározott védett zónákba történő behozatalára és az ilyeneken belüli szállítására vonatkozó különleges előírások.

(7) A Hatóság tudományos szakvéleménye alapján az Ukrajnából származó Malus domestica legfeljebb hároméves, szabadgyökerű, nyugalmi állapotú, ültetésre szánt alanyvesszőinek és oltott növényeinek az Unióba történő behozatalából eredő növényegészségügyi kockázat elfogadható, feltéve, hogy teljesülnek az (EU) 2019/2072 végrehajtási rendelet VII. mellékletében meghatározott vonatkozó különleges behozatali követelmények, valamint a rendelet X. mellékletének 9. pontjában a védett zónákra vonatkozóan meghatározott különleges követelmények.

(8) Az (EU) 2019/2072 végrehajtási rendelet II. melléklete az uniós zárlati károsítók között felsorolja a Lopholeucapsis japonica és a Tobacco ringspot virus (dohány gyűrűsfoltosság vírus) károsítókat. Az Erwinia amylovora védett zónás zárlati károsítóként és uniós vizsgálatköteles nemzárlati károsítóként szerepel az (EU) 2019/2072 végrehajtási rendelet III., illetve IV. mellékletében, és a rendelet X. mellékletének 9. pontja különleges követelményeket ír elő a károsító meghatározott védett zónákba való bejutásának és az ilyen zónákban való elterjedésének megakadályozására.

(9) Az Eotetranychus prunicola még nem szerepel az uniós zárlati károsítók jegyzékében. Mindazonáltal a tagállamok által szolgáltatott bizonyítékok alapján a szóban forgó károsító nem gyakorol jelentős hatást az Unióban található gazdanövényeire. Következésképpen e károsító tekintetében nem szükséges megállapítani behozatali követelményeket.

(10) Ezért helyénvaló, hogy a Malus domestica Ukrajnából származó, legfeljebb hároméves, szabadgyökerű, nyugalmi állapotú, ültetésre szánt alanyvesszői és oltott növényei a továbbiakban ne minősüljenek magas kockázatú növényeknek.

(11) Az (EU) 2020/1361 bizottsági végrehajtási rendelet (6) módosította az (EU) 2018/2019 végrehajtási rendeletet, megállapítva, hogy a Malus Mill. nem hozható be az Unióba, a Malus domestica fajhoz tartozó, Szerbiából származó, ültetésre szánt, egy és két éves közötti, szabadgyökerű, nyugalmi állapotú oltott növények kivételével. Az említett rendelet azonban nem írja elő, hogy az említett ültetésre szánt növényeknek – az EFSA vonatkozó tudományos szakvéleményével (7) összhangban – levelektől mentesnek kell lenniük. E kitétel hiányát ezért orvosolni kell.

(12) Az (EU) 2018/2019 végrehajtási rendelet mellékletét ezért ennek megfelelően módosítani és helyesbíteni kell.

(13) A Kereskedelmi Világszervezetnek az egészségügyi és növényegészségügyi intézkedések alkalmazásáról szóló megállapodásából (8) eredő uniós kötelezettségeknek való megfelelés érdekében a Malus domestica Ukrajnából származó, legfeljebb hároméves, szabadgyökerű, nyugalmi állapotú, ültetésre szánt alanyvesszőinek és oltott növényeinek a behozatalát a lehető legrövidebb időn belül folytatni kell.

(14) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk Az (EU) 2018/2019 végrehajtási rendelet melléklete e rendelet mellékletének megfelelően módosul és helyesbítésre kerül.

2. cikk Ez a rendelet az Európai Unió Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2022. július 26-án. a Bizottság részéről az elnök Ursula VON DER LEYEN

(1) HL L 317., 2016.11.23., 4. o.

(2) A Bizottság (EU) 2018/2019 végrehajtási rendelete (2018. december 18.) az (EU) 2016/2031 rendelet 42. cikke értelmében magas növényegészségügyi kockázatot jelentő növények, növényi termékek és egyéb anyagok ideiglenes jegyzékének és az Unióba való behozatal tekintetében az említett rendelet 73. cikkében előírt növényegészségügyi bizonyítvány követelménye alól mentesülő növények jegyzékének létrehozásáról (HL L 323., 2018.12.19., 10. o.).

(3) A Bizottság (EU) 2018/2018 végrehajtási rendelete (2018. december 18.) az (EU) 2016/2031 európai parlamenti és tanácsi rendelet 42. cikkének (1) bekezdése szerinti, a magas növényegészségügyi kockázatot jelentő növényekre, növényi termékekre és egyéb anyagokra vonatkozó kockázatértékelés elvégzése érdekében követendő eljárásra vonatkozó különleges szabályok megállapításáról (HL L 323., 2018.12.19., 7. o.).

(4) EFSA PLH Panel (Az EFSA növényegészségügyi tudományos testülete), 2021. Scientific Opinion on the commodity risk assessment of Malus domestica plants from Ukraine (Tudományos szakvélemény az Ukrajnából származó Malus domestica növények árukockázatának értékeléséről). EFSA Journal 2021;19(11):6909, 58. o. https://doi.org/10.2903/j.efsa.2021.6909.

(5) A Bizottság (EU) 2019/2072 végrehajtási rendelete (2019. november 28.) a növénykárosítókkal szembeni védekező intézkedésekről szóló (EU) 2016/2031 európai parlamenti és tanácsi rendelet egységes végrehajtási feltételeinek megállapításáról, valamint a 690/2008/EK bizottsági rendelet hatályon kívül helyezéséről és az (EU) 2018/2019 bizottsági végrehajtási rendelet módosításáról (HL L 319., 2019.12.10., 1. o.).

(6) A Bizottság (EU) 2020/1361 végrehajtási rendelete (2020. szeptember 30.) az (EU) 2018/2019 végrehajtási rendeletnek bizonyos, a Malus domestica fajhoz tartozó, Szerbiából származó, ültetésre szánt növények, valamint az Acer japonicum Thunberg, az Acer palmatum Thunberg és az Acer shirasawanum Koidzumi fajhoz tartozó, Új-Zélandról származó, ültetésre szánt növények tekintetében történő módosításáról (HL L 317., 2020.10.1., 1. o.).

(7) EFSA PLH Panel (Az EFSA növényegészségügyi tudományos testülete), 2020. Scientific Opinion on the commodity risk assessment of Malus domestica plants from Serbia (Tudományos szakvélemény a Szerbiából származó Malus domestica növények árukockázatának értékeléséről). EFSA Journal 2020;18(5):6109, 53. o. https://doi.org/10.2903/j.efsa.2020.6109.

(8) Megállapodás az egészségügyi és növényegészségügyi intézkedések alkalmazásáról (SPS-megállapodás) (elfogadás: 1994. április 15-én, hatálybalépés: 1995. január 1-jén; UNTS 1867. kötet, 493. o.); Kereskedelmi Világszervezet, https://www.wto.org/english/tratop_e/sps_e/spsagr_e.htm.